Document ID: 31983R3575

Title and Content:
***** ΚΑΝΟΝΙΣΜΟΣ (ΕΟΚ) αριθ. 3575/83 ΤΟΥ ΣΥΜΒΟΥΛΙΟΥ της 14ης Δεκεμβρίου 1983 για την τροποποίηση του κανονισμού (ΕΟΚ) αριθ. 104/76 περί καθορισμού κοινών κανόνων εμπορίας γκρίζων γαρίδων του γένους Crangon spp ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), και ιδίως το άρθρο 2 παράγραφος 3, την πρόταση της Επιτροπής, Εκτιμώντας: ότι το άρθρο 2 του κανονισμού (ΕΟΚ) αριθ. 3796/81 προβλέπει τη δυνατότητα καθορισμού κοινών προδιαγραφών εμπορίας για τα προϊόντα που αναφέρονται στο άρθρο 1 του ίδιου κανονισμού ή για ομάδες αυτών των προϊόντων· ότι η αποκτηθείσα πείρα απέδειξε την ανάγκη διευκρινίσεως ορισμένων ελαχίστων χαρακτηριστικών των κατηγοριών φρεσκότητας· ότι, κατά τον καθορισμό των κοινών προδιαγραφών εμπορίας για τις γαρίδες, πρέπει να ληφθεί υπόψη ότι τα μεγέθη πρέπει να αντιστοιχούν στις ανάγκες της αγοράς· ότι πρέπει, κατά συνέπεια, να αποκλεισθούν από την εμπορία για την ανθρώπινη κατανάλωση οι γαρίδες που δεν έχουν ένα ελάχιστο μέγεθος εκρφραζόμενο σε πλάτος του κελύφους· ότι πρέπει να τροποποιηθούν, κατά συνέπεια, οι κατηγορίες μεγέθους για τις γαρίδες· ότι οι γεωγραφικά περιορισμένες εκφορτώσεις γαρίδων με μέγεθος μικρότερο από τα ελάχιστα μεγέθη δύνανται να ανταποκρίνονται, σε ορισμένες εξαιρετικές περιπτώσεις που πρέπει να καθορισθούν, στις ειδικές ανάγκες μιας τοπικής αγοράς · ότι, κατά συνέπεια, πρέπει να τροποποιηθεί ο κανονισμός (ΕΟΚ) αριθ. 104/76 (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 104/76 τροποποιείται ως εξής: 1. Στον τίτλο και στο άρθρο 1, τα γράμματα «spp» αντικαθίστανται από τη λέξη «Crangon». 2. Στο άρθρο 5 παράγραφος 1: i) υπό την επικεφαλίδα «Κατηγορία φρεσκότητος Α», η τελευταία περίπτωση του στοιχείου α) αντικαθίσταται από το ακόλουθο κείμενο: «- οι γαρίδες να μην έχουν άμμο, μύκο και άλλα ξένα σώματα»· η πρώτη περίπτωση του στοιχείου β) αντικαθίσταται από το ακόλουθο κείμενο: «- χρώμα ζωηρό κόκκινο-καφέ προς το γκρίζο· το θωρακικό τμήμα του κελύφους να είναι ανοικτόχρωμο στο μεγαλύτερο μέρος του»· ii) υπό την επικεφαλίδα «Κατηγορία φρεσκότητος Β», η πρώτη περίπτωση του στοιχείου β) αντικαθίσταται από το ακόλουθο κείμενο: «- χρώμα ελαφρώς αποχρωματισμένο κόκκινο-καφέ· το θωρακικό τμήμα του κελύφους να είναι σκούρο στο μεγαλύτερο μέρος του». 3. Το άρθρο 7 αντικαθίσταται από το ακόλουθο κείμενο: «Άρθρο 7 1. Οι γαρίδες κατατάσσονται ανάλογα με τις ακόλουθες κατηγορίες μεγέθους: Πλάτος κελύφους: - μέγεθος 1: 6,8 mm και περισσότερο, - μέγεθος 2: από 6,5 μέχρι 6,8 mm μη συμπεριλαμβανομένων. 2. Μια παρτίδα γαρίδων καθορισμένης κατηγορίας μεγέθους δεν μπορεί να περιλαμβάνει γαρίδες μικρότερου μεγέθους από το μέγεθος της κατηγορίας στην οποία ανήκει η παρτίδα αυτή. Ωστόσο, μια παρτίδα μικρού όγκου μπορεί να μην είναι ομοιογενής · στην περίπτωση αυτή, κατατάσσεται στην κατηγορία μεγέθους 2. 3. Η κατηγορία μεγέθους πρέπει να αναγράφεται με χαρακτήρες ευανάγνωστους και ανεξίτηλους, ελάχιστου ύψους 5 cm, σε ετικέτες τοποθετημένες πάνω στις παρτίδες. 4. Στο μέτρο που είναι αναγκαίο για να διασφαλίζεται η τοπική προμήθεια ορισμένων παράκτιων περιοχών της Κοινότητας, εξαιρέσεις από το ελάχιστο μέγεθος που αναφέρεται στην παράγραφο 1 μπορούν να καθορίζονται σύμφωνα με τη διαδικασία που προβλέπεται στα άρθρο 33 του κανονισμού (ΕΟΚ) αριθ. 3796/81 (1). (1) ΕΕ αριθ. L 379 της 31. 12. 1981, σ. 1.» Άρθρο 2 Ο παρών κανονισμός αρχίζει να ισχύει την 1η Ιανουαρίου 1984. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Δεκεμβρίου 1983.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
138
87
3641
3544
2735

EuroVoc IDs (Expanded): 13
138
87
3641
3544
2735

Dataset Source: meu

Split: train